આજે જેને આપણે બિહાર પ્રાન્ત કહીએ છીએ તેને પહેલાં લોકો વિદેહ કહેતાં. વિદેહ એ લીલોછમ પ્રદેશ; જાણે આખાયે ભારતખંડની વાડી ન હોય! આખા ભરતખંડમાં જ્યારે ઉના વા વાયા છે અને જીવનનાં નીર સૂકાયાં છે ત્યારે વિદેહની વાડીની શીળી છાંયડીએ સૌને વિસામો આપ્યો છે. ગંગા અને શૌણ નદીનાં નીર વિદેહમાં થઈને વહે છે. ભગવાન બુદ્ધ અને ભગવાન મહાવીર જેવા મહાપુરુષોનાં જીવનસંદેશ આ પ્રદેશોમાં ઝર્યા છે; અનાથ પિંડક જેવા દાનવીરો વિદેહમાં પાક્યા છે; ચંદ્રગુપ્ત અને અશોક જેવા ચક્રવર્તીઓની આણ આ પ્રદેશ પર ફરી છે; શ્રાવસ્તી અને પાટલીપુત્ર જેવાં જેવા પાટનગરો વિદેહની ભૂમિ પર ઊભા થયાં છે; આજે બિહાર વિદ્યાપીઠ જેવી રાષ્ટ્રીય સંસ્થા વિદેહમાં જ પોતાનો ધ્વજ ફરકાવે છે.